CELEX: 32018D0744
Language: hr
Date: 2018-05-16 00:00:00
Title: Provedbena odluka Komisije (EU) 2018/744 оd 16. svibnja 2018. o izmjeni Provedbene odluke (EU) 2016/2008 o mjerama nadzora zdravlja životinja u pogledu bolesti kvrgave kože u određenim državama članicama (priopćeno pod brojem dokumenta C(2018) 2815) (Tekst značajan za EGP. )

18.5.2018   
            
            
               HR
            
            
               Službeni list Europske unije
            
            
               L 123/119
            
         PROVEDBENA ODLUKA KOMISIJE (EU) 2018/744
   оd 16. svibnja 2018.
   o izmjeni Provedbene odluke (EU) 2016/2008 o mjerama nadzora zdravlja životinja u pogledu bolesti kvrgave kože u određenim državama članicama
   
      
         (priopćeno pod brojem dokumenta C(2018) 2815)
      
   
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 89/662/EEZ od 11. prosinca 1989. o veterinarskim pregledima u trgovini unutar Zajednice s ciljem uspostave unutarnjeg tržišta (1), a posebno njezin članak 9. stavak 4.,
   uzimajući u obzir Direktivu Vijeća 90/425/EEZ od 26. lipnja 1990. o veterinarskim i zootehničkim pregledima koji se primjenjuju u trgovini određenim živim životinjama i proizvodima unutar Zajednice s ciljem uspostave unutarnjeg tržišta (2), a posebno njezin članak 10. stavak 4.,
   uzimajući u obzir Direktivu Vijeća 92/119/EEZ od 17. prosinca 1992. o uvođenju općih mjera Zajednice za suzbijanje određenih bolesti životinja i posebnih mjera koje se odnose na vezikularnu enterovirusnu bolest svinja (3), a posebno njezin članak 14. stavak 2., članak 19. stavak 1. točku (a), članak 19. stavak 3. točku (a) i članak 19. stavke 4. i 6.,
   uzimajući u obzir Direktivu Vijeća 2002/99/EZ od 16. prosinca 2002. o utvrđivanju zdravstvenih pravila za životinje kojima se uređuje proizvodnja, prerada, stavljanje u promet i unošenje proizvoda životinjskog podrijetla namijenjenih prehrani ljudi (4), a posebno njezin članak 4. stavak 3.,
   budući da:
   
               (1)
            
            
               Direktivom 92/119/EEZ utvrđuju se opće mjere nadzora koje se primjenjuju u slučaju pojave određenih bolesti životinja, uključujući bolest kvrgave kože. Te mjere nadzora uključuju uspostavljanje zaraženih i ugroženih područja oko zaraženog gospodarstva, a njima se predviđa i hitno cijepljenje u slučaju pojave bolesti kvrgave kože kao dodatak drugim mjerama nadzora.
            
         
               (2)
            
            
               Provedbenom odlukom Komisije (EU) 2016/2008 (5) utvrđuju se mjere nadzora zdravlja životinja u pogledu pojave kvrgave kože u određenim državama članicama ili njihovim dijelovima. „Zaražena područja” definiraju se kao dijelovi područja države članice navedeni u dijelu II. Priloga I. toj provedbenoj odluci, koja uključuju područja na kojima je potvrđena bolest kvrgave kože te sva zaražena i ugrožena područja uspostavljena u skladu s Direktivom 92/119/EEZ i na kojima se cijepljenje protiv bolesti kvrgave kože može provesti nakon što se odobre programi cijepljenja. Nadalje, u predmetnoj odluci „slobodna područja na kojima je obavljeno cijepljenje” definiraju se kao dijelovi područja države članice navedenih u dijelu I. tog Priloga koja uključuju područjâ izvan „zaraženih područja” i na kojima se cijepljenje protiv bolesti kvrgave kože provodi nakon što se odobre programi cijepljenja.
            
         
               (3)
            
            
               Provedbenom odlukom (EU) 2016/2008 predviđene su posebne mjere za smanjenje rizika i trgovinska ograničenja u pogledu živih goveda i divljih preživača u zatočeništvu, njihovih zametnih proizvoda i drugih proizvoda tih životinja koje će biti na snazi u „slobodnim područjima na kojima je obavljeno cijepljenje” kako bi se svaki rizik širenja bolesti kvrgave kože sveo na najmanju moguću mjeru.
            
         
               (4)
            
            
               Bolest kvrgave kože u kontinentalnoj Europi prvi put je potvrđena u kolovozu 2015. (Grčka). Ponovno se pojavila 2016. i zahvatila ukupno sedam zemalja u jugoistočnoj Europi (Grčka, Bugarska, bivša jugoslavenska republika Makedonija, Srbija, Kosovo (6), Albanija i Crna Gora), a 2017. bila je prisutna u znatno manjim razmjerima (veća prisutnost samo u Albaniji i samo nekoliko povremenih izbijanja u Grčkoj i bivšoj jugoslavenskoj republici Makedoniji).
            
         
               (5)
            
            
               Kao odgovor na izbijanje bolesti kvrgave kože sve pogođene države članice (Grčka i Bugarska) i sve pogođene zemlje koje nisu države članice EU-a brzo su uvele masovno cijepljenje svih svojih živih goveda i divljih preživača u zatočeništvu za barem dvije uzastopne godine (2016. i 2017.). S obzirom na epidemiološko stanje u susjednim zemljama ista mjera cijepljenja provedena je kao preventivna mjera tijekom istog razdoblja u Hrvatskoj, gdje se bolest kvrgave kože dotad nije nikad pojavila.
            
         
               (6)
            
            
               Od prvog pojavljivanja bolesti kvrgave kože u kontinentalnoj Europi Europska agencija za sigurnost hrane (EFSA) izdala je Hitnu preporuku o bolesti kvrgave kože, donesenu 29. srpnja 2016. (7), i dva izvješća, odobrena 27. ožujka 2017. (8) odnosno 29. siječnja 2018. (9) U svim se tim znanstvenim ocjenama navodi da rezultati analize dostupnih epidemioloških podataka o bolesti kvrgave kože u Europi 2016. i 2017. upućuju na to da je zahvaljujući akcijama masovnog cijeljenja protiv bolesti kvrgave kože na područjima na kojima su propisno provedene bolest stavljena pod nadzor, čime je spriječeno novo izbijanje te bolesti. Nadalje, donesen je zaključak da je masovno cijepljenje najučinkovitija mjera za nadzor bolesti kvrgave kože, posebno ako je zaštita cijepljenih životinja uspostavljena prije pojave bolesti, odnosno preventivnim cijepljenjem.
            
         
               (7)
            
            
               Učinkovitost novijih akcija cijepljenja protiv bolesti kvrgave kože, kako je potvrđeno u Preporuci EFSA-e iz 2016. i izvješćima EFSA-e iz 2017. i 2018., upućuje na to da je rizik od širenja bolesti kvrgave kože zbog premještanja živih goveda i divljih preživača u zatočeništvu unutar slobodnog područja na kojem je obavljeno cijepljenje vrlo nizak nakon završetka akcije cijepljenja protiv bolesti kvrgave kože u skladu s Prilogom II. Provedbenoj odluci (EU) 2016/2008.
            
         
               (8)
            
            
               Cijelo državno područje Hrvatske, Bugarske i Grčke ili njihovi dijelovi navedeni su u Prilogu I. Provedbenoj odluci (EU) 2016/2008 kao „slobodna područja na kojima je obavljeno cijepljenje”.
            
         
               (9)
            
            
               Hrvatska i Bugarska već su podnijele izvješće o završetku akcije cijepljenja protiv bolesti kvrgave kože na svojim „slobodnim područjima na kojima je obavljeno cijepljenje” u 2017., u skladu s Prilogom II. Provedbenoj odluci (EU) 2016/2008. Osim toga, Hrvatska će od 2018. prestati s cijepljenjem protiv bolesti kvrgave kože zbog povoljnog epidemiološkog stanja u jugoistočnoj Europi 2017.
            
         
               (10)
            
            
               Nakon završetka akcije cijepljenja protiv bolesti kvrgave kože na „slobodnim područjima na kojima je obavljeno cijepljenje” u Grčkoj, odstupanje uvedeno tom Odlukom trebalo bi se primjenjivati za relevantna „slobodna područja na kojima je obavljeno cijepljenje” u Grčkoj.
            
         
               (11)
            
            
               U skladu s trenutačnim odredbama iz članka 6.a Provedbene odluke (EU) 2016/2008 premještanje živih goveda i divljih preživača u zatočeništvu unutar „slobodnih područja na kojima je obavljeno cijepljenje” u istoj državi članici dopušta se samo ako dolaze s gospodarstava na kojima su sve druge životinje cijepljene ili imaju majčin imunitet, uz nekoliko iznimaka (životinje koje se premještaju radi prisilnog klanja ili životinje koje su došle s područja slobodnih od bolesti kvrgave kože prije manje od tri mjeseca). Kao posljedica sve prisutnijeg prestajanja s cijepljenjem protiv bolesti kvrgave kože na „slobodnim područjima na kojima je obavljeno cijepljenje”, potrebno je utvrditi odredbe o premještanju živih goveda i divljih preživača u zatočeništvu nakon isteka majčinskog imuniteta teladi, posebno tijekom druge polovine 2018.
            
         
               (12)
            
            
               Zahtjeve koji se odnose na odstupanja i posebne uvjete za otpremu živih goveda i divljih preživača u zatočeništvu unutar „slobodnih područja na kojima je obavljeno cijepljenje” trebalo bi stoga izmijeniti te u skladu s tim izmijeniti članak 6.a Provedbene odluke (EU) 2016/2008.
            
         
               (13)
            
            
               Mjere predviđene ovom Odlukom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU ODLUKU:
   Članak 1.
   U članku 6.a stavku 2. Provedbene odluke (EU) 2016/2008 dodaje se sljedeća točka (e):
   
      
                  „(e)
               
               
                  neovisno o njihovu pojedinačnom statusu cijepljenja ili cijepljenju protiv bolesti kvrgave kože na gospodarstvu podrijetla, životinje se premještaju s gospodarstava koja se nalaze na području navedenom u dijelu I. Priloga I. na bilo koje odredište koje se nalazi unutar drugog područja navedenog u dijelu I. Priloga I. u istoj državi članici pod sljedećim uvjetima:
                  
                              i.
                           
                           
                              nadležna tijela predmetne države članice provela su godišnji program cijepljenja protiv bolesti kvrgave kože na svim područjima u toj državi članici navedenima u dijelu I. Priloga I., s time da je program završen najmanje 28 dana prije datuma otpreme i da ispunjava uvjete iz Priloga II. te ga je odobrila Komisija, i obavijestila su Komisiju i druge države članice o datumu početka i datumu završetka tog programa cijepljenja; te
                           
                        
                              ii.
                           
                           
                              u slučaju provođenja premještanja životinja kroz područje navedeno u dijelu II. Priloga I. uspostavljen je postupak usmjeravanja u skladu s člankom 12., pod nadzorom nadležnih tijela mjesta podrijetla, provoza i odredišta.”
                           
                        
            
   Članak 2.
   Ova je Odluka upućena državama članicama.
   
      Sastavljeno u Bruxellesu 16. svibnja 2018.
      
         
            Za Komisiju
         
         Vytenis ANDRIUKAITIS
         
            Član Komisije
         
      
   
   
      (1)  SL L 395, 30.12.1989., str. 13.
   
   
      (2)  SL L 224, 18.8.1990., str. 29.
   
   
      (3)  SL L 62, 15.3.1993., str. 69.
   
   
      (4)  SL L 18, 23.1.2003., str. 11.
   
   
      (5)  Provedbena odluka Komisije (EU) 2016/2008 od 15. studenoga 2016. o mjerama nadzora zdravlja životinja u pogledu bolesti kvrgave kože u određenim državama članicama (SL L 310, 17.11.2016., str. 51.).
   
      (6)  Ovim nazivom ne dovode se u pitanje stajališta o statusu te je on u skladu s Rezolucijom Vijeća sigurnosti UN-a br. 1244 i mišljenjem Međunarodnog suda pravde o proglašavanju neovisnosti Kosova.
   
      (7)  EFSA Journal 2016.;14(8):4573.
   
      (8)  EFSA Journal 2017.;15(4):4773.
   
      (9)  EFSA Journal 2018.;16(2):5176.